b"\n_START_ARTICLE_\nCozumel\n_START_PARAGRAPH_\nCozumel er en \xc3\xb8 ved Yucat\xc3\xa1n-halv\xc3\xb8ens kyst i Mexico. Den er en ud af otte kommuner i delstaten Quintana Roo. Cozumel er et popul\xc3\xa6rt turistrejsem\xc3\xa5l, eksempelvis blandt scuba-dykkere._NEWLINE_\xc3\x98en er omkring 48 km lang fra nord til syd og 16 km bred, og er den st\xc3\xb8rste \xc3\xb8 i Mexico. Den ligger cirka 20 km fra fastlandet og cirka 60 km syd for Canc\xc3\xban. N\xc3\xa6sten hele Cozumels befolkning bor i byen San Miguel (med et ansl\xc3\xa5et indbyggertal p\xc3\xa5 90.000 i 2003), som ligger p\xc3\xa5 vestkysten. Resten af \xc3\xb8en er lavland, flad og der er en t\xc3\xa6t bevoksning._NEWLINE_Man mener at mayaerne f\xc3\xb8rst bosatte sig p\xc3\xa5 Cozumel i begyndelsen af det 1. \xc3\xa5rtusinde, og man har ogs\xc3\xa5 fundet \xc3\xa6ldre pr\xc3\xa6-klassiske olmeker-genstande p\xc3\xa5 \xc3\xb8en. \xc3\x98en var helliget Ix Chel, mayaernes m\xc3\xa5ne-gudinde, og templerne var pilgrimssteder, s\xc3\xa6rligt bes\xc3\xb8gt af kvinder der \xc3\xb8nskede frugtbarhed. Der er flere ruiner p\xc3\xa5 \xc3\xb8en, de flest fra den post-klassiske periode. De st\xc3\xb8rste mayaruiner p\xc3\xa5 \xc3\xb8en blev \xc3\xb8delagt af bulldozere under 2. verdenskrig for at g\xc3\xb8re plads til en landingsbane til flyvemaskiner. Den f\xc3\xb8rste spanier p\xc3\xa5 \xc3\xb8en var Juan de Grijalva i 1518, og i det f\xc3\xb8lgende \xc3\xa5r ankom Hern\xc3\xa1n Cort\xc3\xa9s med en fl\xc3\xa5de og \xc3\xb8delagde mange mayatempler. P\xc3\xa5 det tidspunkt boede omkring 40.000 mayaer p\xc3\xa5 \xc3\xb8en, men kopper dr\xc3\xa6bte mange af dem og i 1570 var der kun 30 tilbage. I de efterf\xc3\xb8lgende \xc3\xa5r var Cozumel n\xc3\xa6sten forladt og blev ind i mellem anvendt af pirater som skjulested. I 1848 medf\xc3\xb8rte Kastekrigen, at \xc3\xb8en igen blev befolket, med flytninge fra krigen._NEWLINE_I 1960'erne opdagede Jacques Cousteau omfanget og sk\xc3\xb8nheden ved koralrevene der omgiver Cozumel og gjorde dem kendt som et af de bedste steder for dykkere i verden._NEWLINE_I slutningen af 1970'erne blev en kraftigt udvidet lufthavn anlagt, som kunne modtage jetfly og internationale fly. Dette medf\xc3\xb8rte meget mere turisme p\xc3\xa5 Cozumel._NEWLINE_Dykning er stadig Cozumels prim\xc3\xa6re attraktion, men i 1990'erne opf\xc3\xb8rte man en dybhavsmole (med nogen skade p\xc3\xa5 revene), s\xc3\xa5 krydstogtskibe let kunne anl\xc3\xb8be der, og den er nu blevet hyppigt rejsem\xc3\xa5l for krydstogter i Caribien."